FI Euroopan unionin virallinen lehti CE 84/624

(2004/C 84 E/0697)

KIRJALLINEN KYSYMYS P-0549/04

esittäjä(t): Baroness Sarah Ludford (ELDR) komissiolle

(19. helmikuuta 2004)

Aihe: Yhdenvertainen kohtelu työssä ja ammatissa

Rikkovatko EU:n jäsenvaltiot tai palveluntarjoajat sellaisia eurooppalaisia säännöksiä, jotka koskevat yksilönvapauksia, tasavertaista kohtelua rodusta tai uskonnosta riippumatta tai uskonnonvapautta ja joista säädetään seuraavissa asiakirjoissa:

— Euroopan unionista tehdyssä sopimuksessa ja/tai Euroopan yhteisön perustamissopimuksessa ja aivan erityisesti Euroopan unionista tehdyn sopimuksen 6 artiklassa sekä EY:n perustamissopimuksen 13 artiklassa

— yhdenvertaista kohtelua työssä ja ammatissa koskevista yleisistä puitteista annetussa direktiivissä 2000/78/EY (1)

— Euroopan ihmisoikeussopimuksessa ja erityisesti sen 9 ja 10 artiklassa

— Euroopan perusoikeuskirjassa ja erityisesti sen 10 ja 11 artiklassa

jos hallitukset kieltävät opiskelijoilta tai työntekijöiltä sellaisten uskonnollisten tai kulttuuristen tunnusmerkkien kuin islamilaisten huivin, juutalaisten kipa-päähineen, sikhien turbaanin tai kristittyjen ristin käytön, tai jos palvelun tarjoajat syrjivät kyseisiä tunnusmerkkejä käyttäviä henkilöitä?

Jos vastaus kysymykseen on edes osaksi myöntävä, mihin toimenpiteisiin komissio aikoo ryhtyä Euroopan unionin lainsäädännön täytäntöönpanemiseksi?

Stavros Dimasin komission puolesta antama vastaus

(6. huhtikuuta 2004)

Komissio seuraa tilannetta ja on pyytänyt jäsenvaltioita tiedottamaan kysymykseen liittyvistä tietyistä kehityspiirteistä.

Neuvoston direktiivissä 2000/78/EY (2), annettu 27 päivänä marraskuuta 2000, määritellään yhdenvertaista kohtelua työssä ja ammatissa koskevat yleiset puitteet ja kielletään syrjintä iän, vammaisuuden, uskonnon tai vakaumuksen ja sukupuolisen suuntautumisen perusteella. Direktiiviin sisältyy periaate mahdollisuuksista työhön ja ammatilliseen koulutukseen. Sitä ei sovelleta ensimmäisen tai toisen asteen koulutukseen eikä tavaroiden tai palvelujen toimittamiseen. Jäsenvaltioiden oli saatettava direktiivi osaksi kansallista lainsäädäntöään 2. joulukuuta 2003 mennessä.

Se, todetaanko toimenpiteiden uskonnollisten tunnusmerkkien kieltämiseksi olevan lainvastaista syrjintää direktiivin 2000/78/EY mukaan, riippuu asiaan liittyvän lainsäädännön konkreettisista ehdoista ja perusteluista, joita kyseiset jäsenvaltiot esittävät direktiivin vaatimusten mukaisesti.

Direktiivin 2000/78/EY 4 artiklassa kuitenkin säädetään, että erilainen kohtelu, joka perustuu johonkin luetelluista seikoista liittyvään ominaisuuteen, ei välttämättä ole syrjintää, jos ”tiettyjen työtehtävien luonteen tai niiden yhteyksien vuoksi, joissa tehtävät suoritetaan, kyseinen ominaisuus on todellinen ja ratkaiseva työhön liittyvä vaatimus, edellyttäen, että tavoite on oikeutettu ja että vaatimus on oikeasuhteinen”. Vastaavanlaisesti 2 artiklan b kohdan i alakohdassa annetaan mahdollinen oikeutus epäsuoraan syrjimiseen tilanteissa, joissa ”kyseisellä säännöksellä, perusteella tai käytännöllä on puolueettomasti perusteltavissa oleva oikeutettu tavoite ja tavoitteen saavuttamiseksi käytetyt keinot ovat asianmukaisia ja tarpeellisia”.

Direktiivissä 2000/78/EY myös säädetään erityisesti, ettei se ”vaikuta sellaisiin kansallisessa lainsäädännössä säädettyihin toimenpiteisiin, jotka demokraattisessa yhteiskunnassa ovat tarpeen … muiden henkilöiden oikeuksien ja vapauksien turvaamiseksi”(2 artiklan 5 kohta). Jäsenvaltio voi vedota ainoastaan tähän argumenttiin, jos sillä on kansallisessa lainsäädännössään määriteltyjä rajoituksia.

(1) EYVL L 303, 2.12.2000, s. 16.

(2) Neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista (EYVL L 303, 2.12.2000).